
Vedtak om utvidelse av fellingsområdet for ulv 

Det vises til brev fra fylkesmannen av 21. mai der det blir iverksatt fellingstillatelse på èn ulv i Nord-Fron, Sel og Vågå kommuner. Videre vises det til brev fra fylkesmannen av 22. mai og 24. mai i forbindelse med klagene på vedtaket. Klagene ble endelig behandlet med vedtak i Direktoratet for naturforvaltning i brev av 24. mai. Alle brev er vedlagt.

Det ble den 26. mai påvist ulveskader i Bødalen i Vestre Gausdal av Statens Naturoppsyn (SNO). Totalt 7 lam er påvist drept og 8 lam påvist skadd av ulv.

Skadene i Vestre Gausdal er ca 4 mil i luftlinje fra de siste skadene av ulv påvist ved Olstappen i Nord-Fron den 21. mai. Fellingslaget i Fron har siden det ikke hatt kontakt med dyret. Det har heller ikke blitt registrert noen spormeldinger, synsobservasjoner eller skader av ulv før skadene i Vestre Gausdal 26. mai. Fylkesmannen vurderer det som sannsynlig at skadene i Sel, Nord-Fron og Vestre Gausdal er gjort av samme dyret. Fylkesmannen ser derfor grunn til å utvide området som fellingstillatelsen av 21. mai gjelder for.

Med bakgrunn i kunnskap og erfaringer med ulvens områdebruk generelt og erfaringene med aktivitet av ulv i Gudbrandsdalen det siste året, gjør fylkesmannen vedtak om utvidelse av fellingsområdet til også å gjelde Sør-Fron kommune vest for Lågen og hele Gausdal kommune. Fylkesmannen ser grunn til å ha et relativt stort fellingsområde med bakgrunn i den raske forflytningen ulven i området har vist den senere tid.

SNO har nå sagt seg villig til å bistå i fellingsforsøket. Fylkesmannen ber om at et eventuelt fellingsforsøk i Gausdal/Sør-Fron blir koordinert med fellingsforsøk i de øvrige kommuner fellingstillatelsen gjelder for. Vi ber om at fellingsleder i hver kommune har løpende kontakt med de ansvarlige i nabokommunene og med SNO. For øvrig gjelder vilkårene i brev av 21. mai fra fylkesmannen og brev av 24. mai fra DN. I fylkesmannens brev av 21.05 under vilkårenes pkt 4 henvises det til rundskriv fra DN av 3/99. Dette er ikke korrekt. Det skal være forskrift av 27. mars 2002 om utøvelse av jakt og fangst.





Dette vedtaket kan påklages etter forvaltningslovens bestemmelser innen tre uker etter de har mottatt dette brevet. En eventuell klage rettes til DN, men sendes via fylkesmannen.

	Kristin Hille Valla
	Per Svardal e.f.

